2004/232/EY: Komission päätös, tehty 3 päivänä maaliskuuta 2004, Euroopan parlamentin ja neuvoston asetuksen (EY) N:o 2037/2000 muuttamisesta haloni-2402:n osalta (tiedoksiannettu numerolla K(2004) 639)



Virallinen lehti nro L 071 , 10/03/2004 s. 0028 - 0029



Komission päätös, tehty 3 päivänä maaliskuuta 2004, Euroopan parlamentin ja neuvoston asetuksen (EY) N:o 2037/2000 muuttamisesta haloni-2402:n osalta (tiedoksiannettu numerolla K(2004) 639) (2004/232/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon otsonikerrosta heikentävistä aineista annetun Euroopan parlamentin ja neuvoston asetuksen (EY) N:o 2037/2000(1) ja erityisesti sen 4 artiklan 4 kohdan iv alakohdan, sekä katsoo seuraavaa: (1) Komissio on asetuksen (EY) N:o 2037/2000 4 artiklan 4 kohdan iv alakohdassa säädetyn uudelleentarkastelun yhteydessä ja kuultuaan jäsenvaltioita, Euroopan unioniin 1 päivänä toukokuuta 2004 liittyvien valtioiden hallitusten edustajia ja sidosryhmiä tehnyt seuraavat päätelmät haloni-2402:n käytön osalta. (2) Haloni-2402:n valmistus teollisuusmaissa lopetettiin 1 päivänä tammikuuta 1994, jolloin Montrealin pöytäkirjan osapuolet päättivät lopettaa sen tuotannon teollisuusmaissa. Tämän jälkeen tarvittava haloni-2402 on pitänyt hankkia erikoisvarastoista, joissa on varastoitu tätä ainetta, joka on korvattu vaihtoehtoisilla aineilla. (3) Haloni-2402:ta on käytetty laajasti Euroopan unioniin 1 päivänä toukokuuta 2004 liittyvissä valtioissa tulipalojen ja räjähdysten estämiseen sotilas- ja siviilialoilla, joilla sitä on käytetty esimerkiksi ydinlaitoksissa sekä maa-, meri- ja ilmakuljetuksissa. (4) Sammutusvälineiden sisältämän halonin korvaamisessa vaihtoehtoisilla aineilla on otettava huomioon teknisesti ja taloudellisesti toteutuskelpoisten, ympäristön ja terveyden kannalta hyväksyttävien vaihtoehtojen tai teknologioiden saatavuus. Halonia sisältämättömien laitteiden asentaminen sotilasalalla käytettäviin palon- ja räjähdysten torjuntasovelluksiin on toteutettava sellaisen aikataulun mukaan, joka ei kohtuuttomasti heikennä Euroopan unioniin liittyvien valtioiden puolustusvalmiutta. Usein on otettava huomioon erityiset budjettinäkökohdat ja vaihtoehtoisen aineen käyttöön siirtymiseen tarvittava aika, jotta vaihtoehtoiset palontorjunta-aineet toimisivat turvallisesti ja tehokkaasti. (5) Asetuksen (EY) N:o 2037/2000 4 artiklan 4 kohdan v alakohdassa säädetään, että muita kuin liitteessä VII lueteltuihin kriittisiin käyttötarkoituksiin käytettävät haloneita sisältävät sammutinlaitteet poistetaan käytöstä viimeistään 31 päivänä joulukuuta 2003, ja halonit otetaan talteen 16 artiklan mukaisesti. Jotta poikkeusta, joka oikeuttaa Euroopan unioniin liittyvät maat jatkamaan haloni-2402:n käyttöä kriittisiin käyttötarkoituksiin mainitun päivän jälkeen, voitaisiin soveltaa, asetuksen (EY) N:o 2037/2000 liite VII olisi muutettava niin, että mainitun sammutusaineen käyttö sallittaisiin tietyissä sovelluksissa. (6) Näin ollen asetus (EY) N:o 2037/2000 olisi muutettava vastaavasti. (7) Tässä päätöksessä säädetyt toimenpiteet ovat asetuksen (EY) N:o 2037/2000 18 artiklan 1 kohdalla perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Muutetaan asetuksen (EY) N:o 2037/2000 liite VII tämän päätöksen liitteen mukaisesti. 2 artikla Tämä päätös on osoitettu kaikille jäsenvaltioille. Tehty Brysselissä 3 päivänä maaliskuuta 2004. Komission puolesta Margot Wallström Komission jäsen (1) EYVL L 244, 29.9.2000, s. 1. Asetus sellaisena kuin se on viimeksi muutettuna asetuksella (EY) N:o 1804/2003 (EUVL L 265, 16.10.2003, s. 1). LIITE Lisätään asetuksen (EY) N:o 2037/2000 liitteeseen VII seuraava teksti: "Haloni-2402:n käyttö ainoastaan Tsekissä, Virossa, Kyproksessa, Latviassa, Liettuassa, Unkarissa, Maltassa, Puolassa, Sloveniassa ja Slovakiassa: - lentokoneissa miehistötilojen, moottorikotelojen, rahtitilojen ja kuivan tilan suojaukseen sekä polttoainetankkien räjähtämisen estoon, - sotilasmaakulkuneuvoissa ja laivaston aluksissa miehistö- ja moottoritilojen suojelemiseksi, - sotilasalalla, öljyalalla, kaasualalla ja petrokemian alalla sekä nykyisissä rahtialuksissa suojakaasuna tiloissa, joissa oleskelee ihmisiä ja joissa saattaa esiintyä tulenarkoja nesteiden ja/tai kaasujen päästöjä, - tilojen suojaamiseen puolustusvoimien tai muissa kansallisen turvallisuuden kannalta välttämättömissä miehitetyissä olemassa olevissa viesti- ja johtokeskuksissa, - niiden tilojen suojaamiseen, joissa radioaktiivisen aineen leviäminen on mahdollista, - lentokoneissa käytettävissä käsisammuttimissa ja moottoreita varten tarkoitetuissa kiinteissä sammuttimissa, - palokunnan käyttämissä henkilökohtaisen turvallisuuden kannalta välttämättömissä alkusammuttimissa, - ihmisiä varten tarkoitetuissa armeijan ja poliisin sammuttimissa."